**ՀԻՄՆԱՎՈՐՈՒՄ**

«Մթնոլորտային օդն աղտոտող  (վնասակար)  նյութերի սահմանային թույլատրելի արտանետումների նորմատիվների նախագծերի մշակման և սահմանային թույլատրելի արտանետումների նորմատիվների նախագիծ ներկայացրած իրավաբանական անձանց և ձեռնարկատիրական գործունեությամբ զբաղվող ֆիզիկական անձանց արտանետման թույտվությունների տրամադրման կամ մերժման կամ ուժը կորցրած ճանաչելու մասին կարգը հաստատելու մասին» Հայաստանի Հանրապետության որոշման ընդունման

1. **Ընթացիկ իրավիճակը և իրավական ակտի ընդունման անհրաժեշտությունը**

Ներկայում գործող ՀՀ կառավարության 27 դեկտեմբերի 2012 թվականի N1673-Ն որոշմամբ սահմանված մթնոլորտային օդն աղտոտող նյութերի սահմանային թույլատրելի արտանետումների (այսուհետ՝ ՍԹԱ) նորմատիվների մշակման ու հաստատման կարգը կանոնակարգում է մթնոլորտային  օդի աղտոտման նվազեցմանը և վնասակար ներգործությունները սահմանափակմանն ուղղված միջոցառումները: ՍԹԱ նորմատիվների նախագծերի հիման վրա լիազոր մարմինը տրամադրում է արտանետումների թույլտվություն։

Կարգի կիրառման ընթացքը ցույց տվեց, որ ընդունված իրավակարգավորումները հաշվի չեն առնում մի շարք հանգամանքներ, մասնավորապես.

* Կարգում պահանջվում է ՍԹԱ նորմատիվների մշակման համար հաշվարկվող գետնամերձ կոնցենտրացիաների հետ միասին հաշվի առնել նաև ֆոնային աղտոտվածության կոնցենտրացիաները, ընդ որում՝ տեղանքի ֆոնային աղտոտվածության վերաբերյալ տեղեկատվությունը տրամադրում է Հայաստանի Հանրապետության շրջակա միջավայրի նախարարությունը` տեղադրելով այն իր պաշտոնական կայքում: Եթե տվյալ տարածքի համար ֆոնային աղտոտվածության տվյալները բացակայում են, ապա ֆոնային աղտոտվածությունը սահմանվում է տվյալ բնակավայրի բնակչության թվից ելնելով, այնինչ դա որևէ իրավական կարգավորում չունի, որի հիման վրա կարելի է սահմանել կամ հաշվարկել ֆոնային աղտոտվածությունը ըստ բնակչության թվի.
* ՍԹԱ նորմատիվների նախագծերում հաշվարկվող գետնամերձ կոնցենտրացիաները՝ ֆոնային կոնցենտրացիաների հետ միասին ամբողջ ՀՀ տարածքում համեմատվում են բնակավայրերի համար սահմանված ՍԹԿ-ների հետ, այնինչ բնակավայրերից դուրս այս մոտեցումը զուրկ է իրավական հիմնավորումից:
* Կարգում պահանջվում է ներկայացնել թե ինչ եղանակով են որոշվել արտանետումների քանակները, սակայն այդ հաշվարկների ներկայացումը պարտադիր պահանջ չի հանդիսանում։ Ուստի հնարավոր չէ գնահատել դրանց հավաստիությունը։

Ներկայացվող կառավարության որոշման նախագծի նապատակն է վերացնել այդ անհամապատասխանությունները և բացերը:

1. **Առաջարկվող կարգավորման բնույթը**

Նախագծում.

- հստակեցվում է աղտոտվածության ֆոնի կիրառման պայմանները և պահանջները,

- հստակ նշվում է, որ բնակավայրերի սահմաններում համեմատությունը կատարվում է առավելագույն միանվագ ՍԹԿ-ների հետ, քանի որ նման դրույթ գործող կարգում չկա, թեկուզ փաստացի համեմատվում է հենց առավելագույն միանվագ ՍԹԿ-ների հետ,

- բնակավայրերի սահմաններից դուրս գործող կազմակերպությունների տարածքում ցրման հաշվարկի արդյունքում սպասվող առավելագույն կոնցենտրացիաները պահանջվում է համեմատել ոչ թե բնակավայրերի, այլ աշխատատեղերի համար սահմանված ՍԹԿ-ների հետ,

- ներառվել է արտանետումների թույլտվություն տալու հայտը մերժելու վերաբերյալ համապատասխան դրույթ,

- ներառվել է պահանջ ներկայացնելու արտանետումների հաշվարկները և այդ նպատակով օգտագործված հիմքերը,

 - բնակավայրերի տարածքներից դուրս ֆոնային աղտոտվածության ցուցանիշները հաշվի չեն առվում,

- ներառվել է արտանետման թույլտվությունն ուժը կորցրած համարելու վերաբերյալ համապատասխան դրույթ։

1. **Նախագծի մշակման գործընթացում ներգրավված ինստիտուտները**

Նախագիծը մշակվել է շրջակա միջավայրի նախարարության կողմից և Համաշխարհային բանկի կողմից առաջադրված խորհրդատուների աջակցությամբ։

1. **Ակնկալվող արդյունքը**

Նախագծի ընդունմամբ կվերացվեն գործող կարգում առկա անհամապատասխանությունները և բացերը, ինչը կնպաստի մթնոլորտային օդն աղտոտող (վնասակար) նյութերի արտանետումների նորմավորման գործընթացի հստակեցմանը և բարելավմանը:

1. **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունման կապակցությամբ Հայաստանի Հանրապետության պետական բյուջեի ծախսերի և եկամուտների ավելացում կամ նվազեցում չի նախատեսվում:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարությունների**

Կառավարության որոշման նախագծի մշակումն ուղղված է ՀՀ կառավարության 2021 թվականի օգոստոսի 8-ի «Հայաստանի Հանրապետության կառավարության 2021-2026թվականների գործունեության միջոցառումների ծրագիրը հաստատելու մասին» N1363-Ա որոշման հավելվածի 4-րդ՝ «Մարդկային կապիտալի զարգացում» բաժնի, 4.10-րդ՝ «Շրջակա միջավայրի պահպանություն» կետով սահմանված, 11-րդ՝ «Մթնոլորտային օդի պահպանության քաղաքականության մշակումը՝ ուղղված արտանետումների նվազեցմանն ու սահմանափակմանը» ուղղության կատարմանը: